Die KTM word deur Bajaj in Indië gebou, maar staan nie een aks terug as dit by bougehalte kom nie. Die afwerking op die KTM is van hoë gehalte, en klein detail het my oog getrek. Die handvatselkontroles is verlig om hulle makliker in die aand te identifiseer, en dit is ŉ item wat jy gewoonlik op baie duurder fietse sien. Die voorste flikkers is in die spieëlarms ingebou en vertoon baie netjies.
Vering is van die spesialismaatskappy WP, wat daarop dui dat KTM ernstig is oor die verrigting van die RC. Die 42 mm-voorvurke is onderstebo gemonteer en die agterste vering beskik oor ŉ enkelskokbreker. Die remme spog met sluitwering.